**Jedenásty list Sielničanom** (druhá sada) – Slávnosť všetkých svätých

Milí bratia a sestry, tohtoročnú Slávnosť všetkých svätých prežívame v období, kedy sa najviac skloňujú slová – pozitívny/negatívny. Najviac nás teraz zaujíma ako dopadneme na testoch a či náhodou niekto z našich blízkych nebude pozitívny – teda akýmkoľvek spôsobom dotknutý vírusom Covid-19. Ak povznesieme našu myseľ k zástupom svätých, môže sa nám na prvý pohľad zdať, že to všetko sú ľudia negatívni v oblasti nákazy hriechu. Iste, teraz už áno. No od začiatku negatívna je len jedna (Panna Mária), ostatní sú vyliečení.

V tejto jednoduchej pravde dnešného sviatku spočíva aj veľmi jednoduchý, ale pri tom veľmi silný dôvod na radosť – hriech pre nás nemusí byť smrteľnou chorobou, dá sa z nej vyliečiť. „Lekára nepotrebujú zdraví, ale chorí“ – povie Ježiš po stretnutí s lakomými mýtnikmi, nečistými prostitútkami a všelijakými ďalšími nečestnými ľuďmi. Mnohí z týchto „všelijakých“ ľudí majú dnes sviatok. Prijali totiž Ježiša ako lekára svojho života.

Je veľmi užitočné čítať si ich príbehy. Nie je nič poučnejšie ako skutočný život. Mnohí zo svätcov boli v niektorých etapách svojho života na tom naozaj veľmi zle, vzdialení od Boha, alebo zamotaní do svojich zlozvykov. „Z hlbočín volám k Tebe, Pane“. Nie je miesto, nie je vzdialenosť, z ktorej by sme nemohli k Bohu volať. Akokoľvek by sme na tom boli zle, milióny príbehov svätých nás uisťujú, že Boh čaká aj na nás. Aj nás volá k svätosti. Všetci sme pozvaní k happy-endu, ktorý nedokáže opísať žiadny životopisec, lebo „ani oko nevidelo, ani ucho nepočulo, ani do ľudského srdca nevstúpilo, čo Boh pripravil tým, ktorí ho milujú“.

Svätosť je tak blízko! Nespočíva vo výkonoch, ani v tom či si niečo zaslúžime. Je to svätosť Ježiša Krista, ktorá sa nám ponúka. Stačí len túžiť, stačí len prijať. Je to existenciálna otázka každého človeka. Všetci sme pozitívni – nakazení hriechom. No napriek tomu raz môžeme počuť slová: „Si čistý... Vojdi do radosti svojho Pána.“ Amen.

*Marián Gregor, farár*